CIMBทุ่มพันล.ซื้อซิกโก้
ให้สูง1.72บาท/หุ้น ตั้งเป้าบล.ท็อปไฟว์SCBกำไร270ล้าน
30 ก.ย. 2554

ให้สูง1.72บาท/หุ้น ตั้งเป้าบล.ท็อปไฟว์SCBกำไร270ล้าน
ซีไอเอ็มบี กรุ๊ป โฮลดิ้งส์ สยายปีก ทุ่ม 1,000 ล้านบาทซื้อ บล.ซิกโก้ ราคาข่มยูโอบีฯ มิด ธนาคารไทยพาณิชย์ฟันกำไร 270 ล้าน
นายชารอน วาดินี โมชานี รักษาการประธานเจ้าหน้าที่บริหารของซีไอเอ็มบี อินเวสต์เมนต์แบงก์ เปิดเผยว่า วันที่ 29 ก.ย. ซีไอเอ็มบี กรุ๊ป โฮลดิ้งส์ (CIMBGH) ลงนามกับบริษัทเงินทุน สินอุตสาหกรรม เพื่อซื้อหุ้นบริษัทหลักทรัพย์ (บล.) ซิกโก้ (SSEC) จำนวนประมาณ 70% รวมเป็นเงินสดทั้งสิ้น 767,907,519.20 บาท
“กลุ่มซีไอเอ็มบีซื้อหุ้น SSEC ในราคาหุ้นละ 1.72 บาท เทียบเท่าอัตราส่วนราคาต่อมูลค่าหุ้นตามบัญชี 1.17 เท่า ซึ่งการซื้อครั้งนี้ทำให้เรามีส่วนแบ่งตลาดเพิ่มขึ้นอย่างน้อยหนึ่งเท่าตัว และเป็นแรงขับเคลื่อนธุรกิจให้สู่เป้าหมายของการเป็น 1 ใน 5 บริษัทหลักทรัพย์ชั้นนำในประเทศไทย และมีเป้าหมายที่จะก้าวสู่ความเป็นผู้นำในประเทศไทยภายใน 23 ปี” นายโมชานี กล่าว
ด้านนายศิริพงษ์ สุทธาโรจน์ ประธานเจ้าหน้าที่บริหาร SSEC กล่าวว่า กลุ่มซีไอเอ็มบีฯ ซื้อหุ้น SSEC สูงกว่ามูลค่าหุ้นทางบัญชีของบริษัทที่ 1.49 บาท หลังจากเซ็นสัญญาแล้ว บล.ซิกโก้ ต้องแก้ไขข้อบังคับการถือครองหุ้นของต่างชาติ จากปัจจุบันที่ห้ามถือหุ้นในบริษัทเกิน 40% เป็น 100% และต้องขอใบอนุญาตทำธุรกิจหลักทรัพย์จากกระทรวงพาณิชย์ต่อไป 
ส่วน บล.ซีไอเอ็มบี (ประเทศไทย) จะเข้าจดทะเบียนในตลาดหลักทรัพย์ทางอ้อมผ่าน SSEC หรือไม่นั้น นายศิริพงษ์ กล่าวว่า ไม่ทราบเรื่องนี้
นายสุชาย สุทัศน์ธรรมกุล ประธานเจ้าหน้าที่บริหาร บล.ซีไอเอ็มบี (ประเทศไทย) กล่าวว่า บริษัทจะต้องรอให้กระบวนการเสนอซื้อหุ้น SSEC ของธนาคารไทยพาณิชย์ (SCB) เสร็จสิ้นก่อน หลังจากนั้นบริษัทจะทำคำเสนอซื้อหุ้นดังกล่าวอีกครั้งในราคาหุ้นละ 1.72 บาท ซึ่งคงต้องใช้เวลาดำเนินการไม่ต่ำกว่า 4-5 เดือน และคาดว่าจะต้องใช้เงินซื้อกิจการในครั้งนี้รวม 1,000 ล้านบาท แบ่งเป็นการซื้อจากธนาคารไทยพาณิชย์ 700 ล้านบาท และซื้อจากนักลงทุนทั่วไป 300 ล้านบาท
“บล.ซิกโก้ เป็นบริษัทที่มีมูลค่าเหมาะสมสำหรับการลงทุน เพราะมีสาขาถึง 13 แห่ง ฐานลูกค้ามีคุณภาพ กระจายอยู่ในหลายส่วน ขณะที่มาร์เก็ตแชร์ค้าหลักทรัพย์อยู่ที่ประมาณ 1.3% หากรวมกับซีไอเอ็มบีจะทำให้มีส่วนแบ่งตลาดเพิ่มขึ้นเป็น 2.8% ติดอันดับที่ 16-17 แต่เราตั้งเป้าไว้ว่าจะติด 5 อันดับแรกให้ได้ภายใน 3 ปี ดังนั้นจึงมีโอกาสที่เราจะซื้อกิจการอื่นเพิ่มเติมอีก” นายสุชาย กล่าว
ทั้งนี้ ธนาคารไทยพาณิชย์จะได้กำไรจากการขายหุ้น SSEC ครั้งนี้ประมาณ 270.47 ล้านบาท จากสัดส่วนการถือหุ้นที่ 70.06% เพราะธนาคารมีต้นทุนเดิมอยู่ที่ 497.43 ล้านบาท แต่สามารถขายได้มูลค่าสูงถึง 767.90 ล้านบาท 
นอกจากนั้น มีกระแสข่าวว่ามีผู้สนใจซื้อ บล.ซิกโก้ จำนวน 3 ราย คือ บล.ฟิลลิป (ประเทศไทย) บล.ยูโอบี เคย์เฮียน (ประเทศไทย) และ บล.ซีไอเอ็มบี แต่ปรากฏว่า บล.ฟิลลิป ถอนตัวออกไป โดย บล.ซีไอเอ็มบี เสนอราคาสูงสุดทิ้งห่าง บล.ยูโอบี จำนวนมาก